Ministerul Transporturilor a făcut publice planurile – Master Planul de fapt – privind reţeaua de drumuri din ţară.

În documentele făcute publice de Ministerul Transporturilor (MT), condus de clujeanul Ioan Rus, drumul care leagă Gilăul de Borş s-a transformat peste noapte din autostradă în drum expres, lucru care a inflamat spiritele printre transilvăneni. Miercuri însă, reprezentanţii ministerului au declarat pentru Monitorul de Cluj că de fapt s-a strecurat o greşeală în documente şi că drumul Gilău – Borş va rămâne autostradă. Aceasta va avea 177 km iar costurile estimate de MT sunt de 1,534 miliarde de euro, fără TVA.

Reţeaua de drumuri de viteză

Conform Master Planului de Transport, peste 16 ani, România va avea în plus 656 de kilometri de autostradă, pe lângă cei 644 existenți, plus 2.226 de kilometri de drumuri expres, 2.674 kilometri de drumuri TransRegionale, 293 de kilometri de drumuri EuroTrans și 172 de kilometri de variante ocolitoare.

Costurile estimate pentru realizarea celor 656 km de autostrăzi, până în 2030, se ridică la 6,589 miliarde de euro, fără TVA, potrivit datelor făcute publice de minister, iar pentru drumurile expres - 17,519 miliarde de euro, fără TVA.

Cea mai scumpă autostradă va fi cea care va lega Brașovul de Bacău (158 km), pentru construcţia căreia au fost estimate costuri de peste 2 miliarde de euro, fără TVA. Celelalte proiecte de autostrăzi prevăzute în Master Planul General de Transport al României, pentru a fi construite până în 2030 sunt: Sibiu - Brașov (103 km), costuri estimate de 690 mil. euro, fără TVA, Ploiești - Comarnic (49 km, 310 mil. euro, fără TVA), Craiova - Pitești (115 km, 870 mil. euro, fără TVA) şi Comarnic - Brașov (54 km, 1,117 mld euro, fără TVA).

La capitolul drumuri expres, documentul prevede 16 proiecte: modernizarea centurii existente de sud a Capitalei, Bacău - Suceava, Suceava - Siret, Buzău - Focșani, Bacău - Focșani - Brăila - Galați, Turda - Halmeu, Găești - Ploiești - Buzău - Brăila, Lugoj - Craiova, București - Alexandria - Craiova, Sibiu - Pitești, Suceava - Botoșani, Pașcani - Iași - Ungheni, Târgu Mureș - Pașcani, Brașov - Pitești, Bacău - Piatra Neamț şi Constanța - Tulcea - Brăila.

644 km de autostrăzi în prezent

În prezent, România are în jur de 640 de kilometri de autostrăzi. Este vorba despre circa 290 km din cei 576 km câţi ar trebui să aibă în total A1. Sectoarele din autostrada A1 date în folosinţă sunt cele între București - Pitești (Bascov); Șelimbăr - Șura Mică (ocolire Sibiu) - Săliște; Cunța - Deva (Șoimuș); Traian Vuia - Balinț (ocolire Lugoj); Timișoara - Arad. Alţi 202 km de autostradă sunt circulabili între București şi Constanța. Din A3 sunt circulabile tronsoanele dintre București (Crețuleasca) şi Ploiești (Bărcănești) şi cel dintre Cluj-Napoca (Gilău) şi Câmpia Turzii, în total 107 km. De asemenea, există circa 22 km autostradă între localităţile Ovidiu şi Agigeea şi alţi 11 km între Lugoj şi Balinţ.

În Transilvania, odată ce vor fi finalizaţi şi cei 280 de kilometri de austostradă dintre Gilău şi Borş şi dintre Sibiu şi Braşov, vor exista în jur de 440 km de autostrăzi.